b'\n_START_ARTICLE_\nHovimarsalkka\n_START_PARAGRAPH_\nHovimarsalkka on hallitsijan hovin taloudesta vastaava virkamies, joka samalla toimii hovikunnan esimiehen\xc3\xa4. H\xc3\xa4n on hovin talouspuolen korkein virkamies. Hovimarsalkan alaisuudessa toimii hovifuriiri, jonka teht\xc3\xa4v\xc3\xa4n\xc3\xa4 on valvoa hovin palveluskuntaa ja hoitaa hovin p\xc3\xa4ivitt\xc3\xa4ist\xc3\xa4 taloutta._NEWLINE_Ruotsin kuninkaan hovissa on ensimm\xc3\xa4inen hovimarsalkka, joka toimii hovimarsalkanviraston p\xc3\xa4\xc3\xa4llikk\xc3\xb6n\xc3\xa4. H\xc3\xa4nen alaisuudessaan ty\xc3\xb6skentelee taloustavarainkamarin intendentti, kuninkaan taidekokoelmien intendentti, hovikamreeri, taloudenhoitaja, talouskirjanpit\xc3\xa4j\xc3\xa4, hovifuriiri ja Tukholman linnan taloudenhoitaja.'